Alto alamanico

L'alto alamanico (en alamanico Hochalemannisch) ye una variedat dialectal de l'alamanico, luenga altochermanica superior parlada en a mayor parti d'a Suiza chermanofona y en arias d'Alemanya, Francia y Austria.

Aria de distribución
Os dialectos de l'alto alamanico se distribuyen por a mayor parti d'a Suiza de parla chermanica (Meseta suiza), difueras d'as zonas d'os Alpes suizos a on se parlan dialectos alto alamanicos superiors y o dialecto baixo alamanico (dialecto de Basilea) d'a zona nord-ueste de Suiza y de Liechtenstein.

Manimenos, l'alto alamanico no ha de confundir-se con o termin "alemán de Suiza", que fa referencia a o conchunto de toz os dialectos alamanicos charraus en Suiza, diferent tamién d'a variant suiza de l'alemán estándard, a luenga escrita d'uso común en a suiza chermanofona con respecto a la que l'alamanico se troba en situación de disglosia.

En Alemanya, os dialectos de l'alto alamanico se charran en o sud d'o estau de Baden-Württemberg, en a rechión de Markgräflerland y en as zonas d'o sud de Freiburg im Breisgau dica a Selva Negra (Schönau). Tamién se parala en o sud d'a rechión de Sundgau baixo o Rin Superior, que ye parti d'Alsacia, en Francia. En o sud d'o estau de Vorarlberg en Austria, se parla l'alto chermanico en a redolada de Bludenz.

Subdivisions
L'alto alamanico se gosa dividir tradicionalment en os subdialectos oriental y occidental, deseparaus por a linia Brünig-Napf-Reuss, una isoglosa que trescruza os cantons suizos de Argovia y Lucerna. L'alto alamanico oriental (por eixemplo o dialecto de Zúrich) y l'alto alamanico occidental (por eixemplo o dialecto de Berna) difieren en a pronunciación d'os diftongos y a forma de fer os plurals.

Caracteristicas
Una caracteristica diferencial d'os dialectos de l'alto alamanico ye a realización d'a segunda mutación consonantica chermanica, por eixemplo chalt  (en aragonés fredo) debant d'a variant baixo alamanica y alemana estándard kalt .

Alto alamanico